text: To mænd og en kvinde er lørdag blevet fængslet af en dommer i Odense, hvor politiet mistænker dem for at have misbrugt oplysninger fra andres dankort.
  De tre, der er fra Litauen, skal være frihedsberøvet i fire uger, oplyser politiet til Ritzau.
  Trioen blev anholdt fredag, efter et en række borgere havde fortalt, at deres kreditkort var blevet misbrugt.
  Tilsyneladende har de tre betalt for varer med stjålne kortoplysninger, hvorefter pakkerne er blevet leveret til forskellige hoteller rundt om på Fyn, skriver fyens.dk.
  De to mænd er henholdsvis 39 og 20 år, mens kvinden er 40 år.
  Leverancerne er sket til to hoteller. Foreløbig er der tale om et beløb på 61.000 kroner, oplyser politiet til Ritzau.
  Efter grundlovsforhøret har dommeren slået fast, at der er en begrundet mistanke mod de tre anholdte.
  Alle tre nægter sig skyldige, oplyser anklageren i sagen.